Savet e oa bet gant Joseph Vendryes, e 1936, da gemer lec’h ar  Revue Celtique, a oa aet da get goude marv e rener Joseph Loth, e 1934. Dont a ra er-maez ur wech ar bloaz hag e pep niverenn e kaver ur pemzek pennad bennak, diwar-benn enklaskoù henoniezh pe yezhoniezh. E galleg eo skrivet an darn vrasañ eus ar pennadoù, met pennadoù a gaver e saozneg hag e yezhoù all ivez a-wechoù. Ar pennadoù yezhoniezh a bled peurvuiañ gant stummoù kozh eus ar yezhoù keltiek (galianeg, henvrezhoneg, heniwerzhoneg…) met ur pennadig bennak a gaver diwar-benn brezhoneg hon amzer.